窮冬積雪閔織紡婦
作者：陳文蔚
朝代：宋

paragraphs: 長哦豳人詩，九月欲授衣。
方當流火辰，先已戒其期。
當春非不蠶，入夏非不絲。
一寸不上身，止爲憂啼饑。
蠶畢起功績，關心聽鳴鵙。
豈不念人生，所急在衣食。
衣單寒不禦，鶉結百千縷。
輕裘那得知，凄其良自苦。
窮冬歲將往，雪片大如掌。
憐他昨日織，安知今日紡。
嬌癡貴安女，未始識機杼。
紈綺厭不華，繒帛何曾數。
貧富固有分，茫茫何足論。
感觸此時心，寧不哀窮困。
馮誰歌七月，俾汝知時節。
塞墐聊補紉，團欒圍榾柮。